Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 3. számú melléklet a 34/2008. (XII. 12.) OKM rendelethez
Paragraph Index: 1624

1. Célok és feladatok A tehetséggondozó tantervre épülő oktatási-nevelési folyamat legfontosabb szempontja az, hogy diákban és tanárban egyaránt ébren tartsa a folyamatos szellemi megújulás, a klasszikus és kortársi kultúrában való elmélyedés igényét. Lehetőséget kínál, hogy a tanár és tanulócsoportja érdeklődése, földrajzi helyzete, egyes aktuális kulturális események (például díjak, új filmek, kiállítások) alapján is alakítsa a választható művek listáját és az órai tevékenységek körét. Ezért tartalmaz ez a tanterv a korábbinál több szabadon választható művet, választható fejezetet, a kizárólagos irodalomtörténeti megközelítés helyett kisebb történeteket (például egy műfaj, egy jelenség történetét a kezdetektől máig). Cél, hogy az órákon közös értelmező- és alkotómunka folyjon. Az összeállítás az érettségi követelményrendszer mindkét szintjének figyelembevételével készült. A tevékenységek és választható művek széles köre biztosítja az önálló műértelmezés és tanulás kialakításához szükséges ismereteket, képességeket és attitűdöket a Nat kulcskompetenciáinak megfelelően. A kimeneti szabályozás során a tanulók a megszerzett kompetenciákról adnak számot. A tehetséggondozás azzal válik teljessé, hogy elegendő időt kap egy rendszerező, elmélyítő és szisztematikus ismétlés. Tankönyvi háttér hiányában szakirodalmi ajánlás található az anyag végén. Célok: − képességek fejlesztése, az elsajátított ismeretek alkalmazásának igénye és módjai, és ezek révén minél szélesebb körű személyiségfejlesztés, − a gondolkodási képességek, valamint az anyanyelvi, kulturális és szociális kompetencia párhuzamos fejlesztése (Nat kulcskompetencia: anyanyelvi kompetencia, szociális kompetencia, − az esztétikai érzékenység, műértő képesség fejlesztése (Nat: esztétikai-művészeti tudatosság és kifejezőképesség), − civilizációs értékek és kulturális hagyományok közvetítése, − a jelenkor élő kultúrájához, eszméihez és formáihoz való kötődés kialakítása, − egymás mellett létező kulturális formák (nemzeti és regionális, „elit- és tömegkultúra”, nyomtatott és elektronikus, ifjúsági szubkultúrák) felismerése („megkóstolása”) (Nat: digitális kompetencia), − a nemzeti nyelvi és kulturális identitás kialakítása (a változó kánonok, a megkérdőjeleződő értékek korában is), − más nyelvek és kultúrák megismerésének elősegítése, − személyes értékek és érdekek színvonalas kifejezése, az ezzel kapcsolatos képességek és igény fejlesztése, − az önismeretre, önművelésre és önreflexióra való igény kialakítása (Nat kulcskompetencia: hatékony, önálló tanulás), − empátia és tolerancia kialakítása más magatartások, életformák, szociális helyzetek, meggyőződések iránt (Nat: szociális kompetencia), − problémaérzékenység, kérdésfeltevések képességének fejlesztése az önálló választás, befogadás és kritika igényének kialakításával (Nat kulcskompetencia: hatékony, önálló tanulás). 2008/177. szám Feladatok: − a tanuláshoz elengedhetetlenül szükséges gondolkodási, önkifejezési, szövegértési képességeket fejlesztő tevékenységek gyakorlása és az ezekhez szükséges tartalmak elsajátítása, − klasszikus és kortársi szövegek sokoldalú megközelítése, − vizsgálni a kortársiság, az élő hagyományok és a múlt kapcsolatát, összefüggéseit, − a művészetben ábrázolt egyetemes emberi élethelyzetek, döntési szituációk, erkölcsi dilemmák, magatartásformák, értékek, eszmék és gondolatok vizsgálata, értelmezése és megvitatása, − az irodalmi recepció tényezőinek vizsgálata, az irodalom megítélésében, befogadásában megjelenő többféle nézőpont megismerése által az önálló véleményformálás, a különféle kánonok, értékek személyes megítélésének gyakorlása − különféle szövegek elemzése során hiteles kérdések és válaszlehetőségek megfogalmazásával reagálni a diákok mindennapi életvilágára, egyebek mellett:  az elektronikus információözönre és  a vizuális kultúra különféle formáinak terjedésére;  az ifjúsági szubkultúrák mind szélesebb körű hatásaira;  a kulturális és nyelvi hátrány jelenségeire;  a manipuláció régebbi és újabb formáira, és  az információ szabadságának megtapasztalásából eredő előnyökre és veszélyekre, (digitális kompetencia; szociális és állampolgári kompetencia), − gyakorolni a beszédértés, a beszéd, a szövegértés és a szövegalkotás formáit, műfajait a szóbeli és írásbeli megnyilatkozások különféle élethelyzeteiben, − rendszerezni, bővíteni, elmélyíteni a korábban megszerzett tudást a nyelv rendszeréről, társadalmi szerepéről, a nyelv és gondolkodás viszonyáról, a magyar nyelv szinkrón sajátosságairól és múltbeli változásairól, − hangzó és írott szövegek mellett az új kommunikációs formák különféle jelenségeinek ismerete, megértése, készség-szintű gyakorlati alkalmazása, − a nyelvtudomány módszereibe való betekintés, a meg nem válaszolható kérdések megmutatása, a többféle megközelítés érvényessége által kitekintés a tudományos élet világa felé is, − és mindaz, ami a két tantárgy tanítása által elérendő célok megvalósítása érdekében elvégzendő.

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes